Author: User
Last saved by: spano
Company: MFSR

Predkladacia správa

Materiál pod názvom „Správa o výkone práv akcionára v akciových spoločnostiach so 100 % majetkovou účasťou štátu v pôsobnosti Ministerstva financií Slovenskej republiky“ sa každoročne predkladá na základe uznesenia vlády SR č. 396 zo dňa 17. apríla 2002 bod B.2. do 30.6. kalendárneho roka, pričom v roku 2002 sa po prvýkrát v zmysle citovaného uznesenia materiál predkladal k 31.7.2002. 

Ministerstvo financií SR listom, číslo 1987/2003-KM, zo dňa 12.5.2003, požiadalo predsedu vlády SR o odklad plnenia úlohy B.2. citovaného uznesenia vlády SR s uvedením dôvodov, že v dvoch spoločnostiach Slovenská konsolidačná, a.s. a Slovenská záručná a rozvojová banka, a.s., zo štyroch akciových spoločností so 100 % majetkovou účasťou štátu, ktoré sú v pôsobnosti Ministerstva financií SR, bol daňovým úradom povolený odklad na podanie daňového priznania za rok 2002 do 30.6.2003, a tým aj vykonanie účtovnej závierky a uzavretie hospodárskeho výsledku za rok 2002, t.j. z uvedených dôvodov sa v nich nekonali riadne valné zhromaždenia a nebolo možné vyhodnotiť ich činnosť v stanovenom termíne. Predseda vlády SR listom zo dňa 16.5.2003 akceptoval uvedené dôvody a súhlasil s navrhovaným termínom splnenia úlohy do 30.9.2003. 
 
V súčasnosti sú v pôsobnosti Ministerstva financií SR štyri akciové spoločnosti so 100 % majetkovou účasťou štátu, Slovenská konsolidačná, a.s., Slovenská záručná a rozvojová, a.s., Stredisko cenných papierov Slovenskej republiky, a.s., TIPOS, a.s., čo v porovnaní s predchádzajúcim rokom je o jednu akciovú spoločnosť viac, a to o spoločnosť Slovenská záručná a rozvojová banka, a.s. Na základe rozhodnutia Ministerstva financií SR, číslo 2765/2002-KM, zo dňa 27.6.2002, o premene Slovenskej záručnej a rozvojovej banky, š.p.ú. na Slovenskú záručnú a rozvojovú banku, a.s., nastala premena právnej formy štátneho peňažného ústavu na akciovú spoločnosť podľa § 121 zákona č. 483/2001 o bankách a o zmene a doplnení niektorých zákonov, dňom jej zápisu do obchodného registra, s účinnosťou od 1.10.2002.

Vo všetkých štyroch spoločnostiach sa konali valné zhromaždenia, ktorých predmetom bolo uzavretie hospodárskych výsledkov za rok 2002. Predkladaný materiál obsahuje úvodnú informáciu o všetkých spoločnostiach,  informáciu o výkone akcionárskych práv, o priebehu valných zhromaždení a o materiáloch, ktoré boli predmetom ich rokovania a informáciu o činnosti dozornej rady v jednotlivých spoločnostiach. 

Predmetný materiál má len informatívny charakter a nemá dopad na verejné financie, obyvateľov, hospodárenie podnikateľskej sféry a iných právnických osôb, na životné prostredie a zamestnanosť.